496/2007

R var sakfelldur fyrir brot gegn 4. mgr. 210. gr. almennra hegningarlaga nr. 19/1940 fyrir að hafa haft í vörslum sínum 4.048 ljósmyndir og 7 hreyfimyndir með barnaklámi. Þegar virt var hið mikla magn af ljósmyndum og grófleika margra þeirra og hreyfimyndanna, taldist brot hans stórfellt og varða fangelsisrefsingu. R átti að baki sakaferil sem laut að samkynja brotum. Þótti refsing hans hæfilega ákveðin fangelsi í 10 mánuði.

Dómur Hæstaréttar.

Mál þetta dæma hæstaréttardómararnir I-kvk-nf B-kvk-nf, H-kvk-nf H-kvk-nf og Ó-kk-nf B-kk-nf Þ-kk-nf.

Ríkissaksóknari skaut máli þessu til Hæstaréttar 10. september 2007 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst þyngingar á refsingu og staðfestingar á upptöku.

Ákærði krefst mildunar refsingar.

Ákærði hafði í vörslum sínum samtals 4.048 ljósmyndir og 7 hreyfimyndir með barnaklámi. Myndirnar sýna börn á ýmsum aldri á kynferðislegan og klámfenginn hátt og eru margar þeirra mjög grófar. Hafði hann aflað myndanna af netinu og vistað á tölvubúnaði sínum eins og nánar er lýst í ákæru. Brot hans varðar við 4. mgr. 210. gr. almennra hegningarlaga nr. 19/1940 með áorðnum breytingum, en þar segir: „Hver sem flytur inn, aflar sér eða öðrum, eða hefur í vörslu sinni ljósmyndir, kvikmyndir eða sambærilega hluti sem sýna börn á kynferðislegan eða klámfenginn hátt skal sæta sektum eða fangelsi allt að 2 árum ef brot er stórfellt.“ Markmiðið með því að leggja refsingu við vörslu barnakláms er að styrkja vernd barna gegn kynferðislegri misnotkun, meðal annars í tengslum við gerð slíks efnis. Þegar virt er hið mikla magn af ljósmyndum, sem ákærði hafði í fórum sínum, og grófleiki margra þeirra og hreyfimyndanna, telst brot hans stórfellt og varða fangelsisrefsingu. Honum er hvorki gefið að sök að hafa dreift efninu né að hafa haft það í hyggju.

Í sálfræðilegu mati frá nóvember 2007 kemur fram að ákærði er haldinn barnahneigð og að vandi hans er alvarlegur og fastmótaður. Hann hefur leitað sér aðstoðar, en ekki með fullnægjandi árangri. Ákærði gekkst árið 1998 undir greiðslu 100.000 krónu sektar vegna vörslu og dreifingar barnakláms. Á árinu 2001 var hann dæmdur í 12 mánaða fangelsi fyrir kynferðisbrot gegn tveimur drengjum. Þá var hann dæmdur í fjögurra mánaða fangelsi árið 2003 fyrir vörslur barnakláms, jafnframt því sem honum var gert að greiða 350.000 krónur í sekt. Sakaferill hans lýtur því að samkynja brotum. Með vísan til alls þess sem hér að framan er rakið og 5. töluliðar 1. mgr. 70. gr. almennra hegningarlaga er refsing hans ákveðin fangelsi í 10 mánuði.

Ákvæði héraðsdóms um upptöku og sakarkostnað verða staðfest. Ákærða verður gert að greiða áfrýjunarkostnað málsins, þar með talin málsvarnarlaun skipaðs verjanda síns fyrir Hæstarétti, sem ákveðin eru að meðtöldum virðisaukaskatti, allt eins og nánar greinir í dómsorði.

Dómsorð:

Ákærði, R-kk-nf M-kk-nf S-kk-nf, sæti fangelsi í 10 mánuði.

Ákvæði héraðsdóms um upptöku og sakarkostnað skulu vera óröskuð.

Ákærði greiði allan áfrýjunarkostnað málsins, samtals 258.447 krónur, þar með talin málsvarnarlaun skipaðs verjanda síns fyrir Hæstarétti, K-kk-ef G-kk-ef S-kk-ef hæstaréttarlögmanns, 224.100 krónur.